Diari Oficial de la Generalitat Valenciana


Sumari del DOGV 4544, del 15-07-2003 (2003/8017)

RESOLUCIÓ conjunta de 13 de juny de 2003, per la qual s'establix la col·laboració entre la Conselleria d'Economia, Hisenda i Ocupació i la Conselleria de Justícia i Administracions Públiques, per a la cessió d'informació de naturalesa tributària als jutjats i tribunals de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4544

Data del DOGV
:   15-07-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/8017


Data del document
:   13-06-2003

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * registre de dades
    * programa d'actuació
    * declaració fiscal
    * jurisdicció judicial
    * sistema d'informació

RESOLUCIÓ conjunta de 13 de juny de 2003, per la qual s'establix la col·laboració entre la Conselleria d'Economia, Hisenda i Ocupació i la Conselleria de Justícia i Administracions Públiques, per a la cessió d'informació de naturalesa tributària als jutjats i tribunals de la Comunitat Valenciana. [2003/X8017]
  
Antecedents de fet
  
Primer
  
El dret que a tots ens reconeix la Constitució que la causa siga sentida dins d'un termini raonable, implica l'obligació de les autoritats a proporcionar una adequada estructura de l'organització judicial, i dotar-la dels mitjans personals i materials necessaris.
  
Per això, al juliol de l'any 2000, la Direcció General de Justícia de la Generalitat Valenciana va posar en marxa el Projecte REGIN (Registre Informàtic) per a facilitar, homogeneïtzar i agilitar, la comunicació entre els jutjats i tribunals d'esta Comunitat i els organismes, institucions i registres que estiguen obligats, a diari, a col·laborar amb la justícia i facilitar-li dades que obren en el seu poder.
  
Mitjançant l'ocupació de tècniques i mitjans electrònics, informàtics i telemàtics, establits en tot cas amb les garanties necessàries per a no vulnerar altres drets que han de ser igualment respectats, el REGIN ha dotat tots els jutjats i tribunals d'esta Comunitat d'un nou instrument de treball que ha agilitat, de forma decisiva, l'acompliment de les seues funcions i reduir la duració dels processos.
  
Un pas més, per tant, en la modernització de la nostra Administració de Justícia, que ha suposat una major celeritat i eficàcia en la investigació i ha permés l'esbrinament instantani de domicilis i béns, l'aflorament de solvència econòmica en falsos insolvents, confidencialitat i seguretat en la comunicació de dades reservades i, un estalvi en temps i en mitjans personals de totes les institucions que col·laboren amb l'administració de Justícia.
  
Segon
  
L'execució de la primera fase d'este Projecte ha permés que els òrgans judicials de la Comunitat Valenciana, a través de l'Oficina REGIN corresponent al seu partit judicial, puguen obtindre en temps real, la informació que habitualment requerixen dels següents organismes o administracions: Agència Estatal de l'administració Tributària, Direcció General de Trànsit, Direcció General de la Policia, Registre Central de Penats i Rebels, Direcció General d'Institucions Penitenciàries, Centre de Gestió Cadastral i Servici General d'Índexs del Registre de la Propietat.
  
La gran acceptació que ha tingut en el món judicial este nou suport per a l'obtenció d'informació, com posen de manifest les estadístiques que mensualment rebem en esta Direcció General sobre requeriments atesos per les oficines REGIN, ha determinat la posada en marxa d'una segona fase del Projecte REGIN a fi que altres organismes i administracions col·laboren en este.
  
En estos termes, la Conselleria d'Economia, Hisenda i Ocupació ha valorat la conveniència d'establir un procediment àgil i operatiu per a la tramitació de l'elevat nombre de requeriments de col·laboració procedents de jutjats i tribunals, consistents, en la major part dels casos, en la cessió d'informació de caràcter tributari, obtinguda dels ciutadans en virtut del compliment per estos de deures legals de naturalesa tributària, atesa la gran càrrega de tasques administratives que el seu compliment suposa per al personal de dita Direcció General, així com de les direccions territorials d'Economia i Hisenda a Alacant, Castelló i València.
  
La consecució d'este objectiu de la Conselleria d'Economia, Hisenda i Ocupació, unit al desig que ha manifestat de col·laborar eficaçment amb la justícia, impulsant i afavorint l'agilitació de la cessió de dades a l'administració de Justícia de la Comunitat Valenciana, s'enquadren en els objectius que esta Direcció General vol aconseguir amb el Projecte REGIN, i a este propòsit comú respon la present Resolució per la qual s'establix la Col·laboració entre ambdós conselleries per a la cessió d'informació de naturalesa tributària als jutjats i tribunals de la Comunitat Valenciana.
  
D'esta forma, estos dos òrgans de l'administració de la Generalitat Valenciana coadjuven decisivament en la consecució de l'interés públic superior de celeritat de la Justícia, mitjançant l'acurtament de la duració dels processos judicials, la qual cosa sens dubte redundarà en un reforçament del dret fonamental de tots els ciutadans a una tutela judicial efectiva dels seus drets i interessos legítims.
  
Fonaments de dret
  
I
  
L'article 117.1 de la Constitució Espanyola disposa que ?la justícia emana del poble i és administrada en nom del Rei per jutges i magistrats integrants del Poder Judicial, independents, inamovibles, responsables i sotmesos únicament a l'imperi de la Llei?.
  
Per a l'exercici de les funcions que corresponen als jutges i magistrats integrants del Poder Judicial, dins del marc de legalitat que exposa el precepte anterior, l'article 118 de la Constitució i l'article 17.1 de la Llei Orgànica 6/1985, de 2 de juliol, del Poder Judicial, imposen a tota persona pública o privada l'obligació de prestar, en la forma que establisquen les lleis, la col·laboració requerida per estos en el curs del procés i en l'execució d'allò que s'ha resolt, amb les excepcions que establisquen la Constitució i les lleis.
  
Esta col·laboració, d'obligada prestació, ha d'efectuar-se amb la major celeritat possible per a coadjuvar en la consecució del dret, que a tota persona reconeix l'article 24.1 de la Llei Fonamental, a obtindre la tutela efectiva dels jutges i tribunals en l'exercici dels seus drets i interessos legítims, així com el dret a un procés públic sense dilacions indegudes i amb totes les garanties, consagrat en el paràgraf 2n del mateix precepte constitucional.
  
La rapidesa en el compliment de l'obligació de col·laborar amb els jutjats i tribunals per part de les distintes administracions públiques troba suport constitucional en el principi d'eficàcia i sotmetiment ple a la Llei i al dret que ha d'inspirar l'actuació de l'administració Pública en la seua funció de servir amb objectivitat els interessos generals, consagrat en l'article 103.1 de la Constitució Espanyola, principi d'eficàcia que s'inclou, així mateix, en l'article 65 de la Llei de la Generalitat Valenciana 5/1983, de Govern Valencià.
  
II
  
L'Estatut d'Autonomia de la Generalitat Valenciana, aprovat per Llei Orgànica 5/1982, d'1 de juliol, establix en l'article 39, que en relació amb l'administració de Justícia, correspon a la Generalitat Valenciana exercir totes les facultats que les lleis orgàniques del Poder Judicial i del Consell General del Poder Judicial reconeguen o atribuïsquen al Govern de l'Estat.
  
A l'empara d'esta previsió estatutària, el Reial Decret 293/1995, de 24 de febrer, traspassa a la Comunitat Valenciana les funcions de l'administració de l'Estat relatives a la provisió, dins del territori d'esta, dels mitjans materials i econòmics necessaris per al funcionament de l'administració de Justícia.
  
El Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques, establix que la Direcció General de Justícia executa les competències que corresponen a la Generalitat Valenciana, en aplicació de l'Estatut d'Autonomia i de la Llei Orgànica del Poder Judicial, en l'àmbit de l'administració de Justícia.
  
III
  
L'obligació de col·laborar amb els jutges i tribunals, inclosa, amb caràcter general, en l'article 118 de la Constitució Espanyola i en l'article 17.1 i 2 de la Llei Orgànica del Poder Judicial, es traduïx, en l'àmbit tributari, en la cessió de les dades obrants en l'administració tributària per a la investigació o persecució de delictes públics, així com per a la protecció dels drets i interessos dels menors i incapacitats pels òrgans jurisdiccionals o el Ministeri Públic, de conformitat amb el que disposa l'article 113.1 de la Llei 230/1963, de 28 de desembre, General Tributària.
  
Per la seua banda, el Reglament Orgànic i Funcional de la Conselleria d'Economia, Hisenda i Ocupació, aprovat per mitjà de Decret 90/2001, de 22 de maig, del Govern Valencià, establix, en l'article 13, que la Direcció General de Tributs és el centre directiu a què corresponen totes aquelles funcions que corresponguen a la Generalitat Valenciana en matèria de tributs.
  
Per tot allò que s'ha exposat, la directora general de Tributs i el director general de Justícia, resolem:
  
Primer. Objecte
  
La present resolució té per objecte regular totes les actuacions que consideren les parts intervinents d'interés mutu en la consecució de l'objectiu comú de facilitar, agilitar, canalitzar i homogeneïtzar els processos d'obtenció pels jutjats i tribunals de la informació continguda en la base de dades tributàries de la Direcció General de Tributs, amb sotmetiment ple a la Llei i dins dels límits que esta establix.
  
Segon. Aspectes de la col·laboració
  
La col·laboració serà prestada en relació amb la cessió o consulta d'informació de caràcter tributari referida, sense perjuí dels termes concrets que estime necessari cada Jutjat o Tribunal en exercici de la seua potestat jurisdiccional, als següents aspectes:
  
a) Informació per a la identificació de contribuents:
  
Als efectes de completar la identificació com a contribuent de persones físiques o jurídiques, els jutjats i tribunals, a través de les oficines REGIN, podran consultar la Base de Dades per a demanar informació referida al nom, cognoms o raó o denominació social, número d'identificació fiscal, domicili, codi postal, província i qualsevol altra informació identificadora disponible.
  
b) Informació relativa als crèdits o dèbits dels encausats davant l'administració tributària de la Generalitat Valenciana:
  
Als efectes de conéixer la relació dels encausats davant de l'administració Tributària de la Generalitat Valenciana, els jutjats i tribunals, a través de les oficines REGIN, podran consultar la Base de Dades per a demanar informació relativa a autoliquidacions i liquidacions tributàries, tant per tributs propis de la Comunitat Valenciana com cedits a esta i la gestió dels quals, en este últim cas, tinga atribuïda, així com els crèdits que, com a conseqüència d'actes de gestió tributària, ostenten els subjectes passius davant de l'administració.
  
c) Informació relativa al patrimoni dels encausats:
  
La informació relativa a la situació patrimonial dels encausats es basarà exclusivament en les declaracions de l'Impost sobre el Patrimoni gestionades per l'Agència Estatal d'Administració Tributària i comprovades per l'administració Tributària de la Generalitat Valenciana, així com en les liquidacions complementàries practicades per esta als subjectes passius.
  
d) Altres informacions:
  
Els jutjats i tribunals, a través de les oficines REGIN, podran demanar, així mateix, qualssevol altres informacions que, en exercici de la seua potestat jurisdiccional, estimen rellevants als efectes de substanciació de les causes que coneguen.
  
En tot cas, de conformitat amb el que disposa el punt tercer d'este instrument, les informacions subministrades per l'administració tributària estaran referides exclusivament a la investigació o persecució de delictes públics pels òrgans jurisdiccionals o el Ministeri Públic, així com a la protecció per estos dels drets i interessos dels menors i incapacitats, de conformitat amb el que disposen l'article 113.1, lletres a) i f) de la Llei General Tributària.
  
Així mateix, les dades cedides no seran objecte, al seu torn, de cessió a tercers ni s'utilitzaran més enllà de l'àmbit estricte del Poder Judicial.
  
Tercer. Gestió d'usuaris i control d'accessos
  
Els operadors que realitzen les anteriors transaccions informàtiques estaran rigorosament identificats i autoritzats, i quedarà constància de les transaccions que efectuen mitjançant la clau personal que atorgarà la Direcció General de Tributs a cadascun d'ells.
  
Amb la periodicitat que s'establisca, la Conselleria d'Economia, Hisenda i Ocupació, a través de la persona o persones que es designen a l'efecte, portarà a terme la comprovació i registre de les consultes realitzades per cada operador durant cada període, així com l'origen de les peticions i els procediments que donen lloc a estes, a fi de supervisar la correcta execució d'esta resolució conjunta.
  
Quart. Procediment de consulta
  
Totes les peticions d'informació se centralitzaran en les quatre oficines REGIN dependents dels deganats d'Alacant, Castelló, Elx i València, respectivament. Cada una d'estes oficines prestarà el servici de consulta de la informació requerida i tramesa d'esta als següents jutjats i tribunals de la Comunitat Valenciana:
  
1. L'oficina REGIN d'Alacant, als jutjats i tribunals de la província d'Alacant, excepte els dels partits judicials d'Elx, Orihuela i Torrevieja.
  
2. L'oficina REGIN de Castelló, als jutjats i tribunals de la província de Castelló.
  
3. L'oficina REGIN d'Elx, als jutjats i tribunals dels partits judicials d'Elx, Orihuela i Torrevieja.
  
4. L'oficina REGIN de València, als jutjats i tribunals de la província de València.
  
Cinqué. Obligacions que assumix la Direcció General de Justícia
  
En el marc de la col·laboració prevista en la present resolució, la Direcció General de Justícia es compromet a aportar els mitjans personals i materials necessaris per a la prestació del servici.
  
Sisé. Obligacions que assumix la Direcció General de Tributs
  
La Direcció General de Tributs assumix el compromís de:
  
- Facilitar l'assessorament tècnic i informàtic necessari per a la prestació del servici.
  
- Formar, si és procedent, el personal autoritzat a accedir a l'aplicació informàtica corresponent.
  
Seté. Publicació i recursos procedents
  
La present resolució es publicarà en el Diari Oficial de la Generalitat Valenciana, de conformitat amb el que regula l'article 60.1 de la Llei 30/1992, de Règim Jurídic de les Administracions Públiques i del Procediment Administratiu Comú, i s'anunciarà als taulers d'anuncis dels centres de treball on estiga destinat el personal al servici de l'administració de Justícia a la Comunitat Valenciana.
  
Contra la present resolució, que posa fi a la via administrativa, podrà interposar-se potestativament recurs de reposició, d'acord amb el que disposa l'article 116 de la LRJ-PAC i recurs contenciós administratiu davant els jutjats contenciosos administratius de València, en un termini de 2 mesos comptats des de l'endemà de la seua publicació, conforme al que disposen els articles 8.2, 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 13 de juny de 2003.- La directora general de Tributs: Araceli Muñoz Malo